DECRET 36/2020, de 13 de març, del Consell, de modificació del Decret 135/2014, de 8 d'agost, pel qual es regula l'admissió en els cicles formatius de Formació Professional Bàsica
 [2020/2729]
L’admissió d’alumnat als cicles de Formació Professional Bàsica s’estableix al Decret 135/2014, de 8 d’agost, del Consell, pel qual es regulen els cicles formatius de Formació Professional Bàsica en l’àmbit de la Comunitat Valenciana. Mitjançant aquest decret es fixen dos procediments d’admissió, ordinari i extraordinari. Considerant que els terminis d’ambdós procediments d’admissió s’han d’ajustar a un lapse de temps reduït i vist que la resta d’ensenyaments del sistema educatiu en la Comunitat Valenciana es regulen mitjançant un sol procediment d’admissió, és convenient unificar els procediments d’admissió

En la tramitació d’aquesta norma, s’han respectat els principis de bona regulació previstos en l’article 129 de la Llei 39/2015, d’1 d’octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.
Respecte dels principis de necessitat i eficàcia, la norma respon a l’obligatorietat d’introduir i desplegar totes aquelles disposicions, que s’han enumerat anteriorment, de la normativa autonòmica, i a més, introduir aquelles modificacions que, per l’experiència i els resultats d’anys anteriors, es consideren necessàries, amb l’objectiu de millorar l’eficàcia en els procediments d’admissió de l’alumnat, i obtindre una resposta més òptima en relació a les necessitats de les famílies.

Quant al principi de proporcionalitat, la norma conté la regulació adequada i imprescindible, i estableix les obligacions necessàries a fi d’atendre l’objectiu que es persegueix. 
Es compleix, així mateix, el principi de seguretat jurídica, puix que la norma s’emmarca adequadament en la resta de l’ordenament jurídic, ja que respon al repartiment competencial establit en la Constitució Espanyola i en l’Estatut d’Autonomia de la Comunitat Valenciana, assumeix de manera coherent els mandats disposats en la normativa autonòmica i en la normativa europea i estatal que són d’aplicació directa i obligatòria en els procediments d’admissió de l’alumnat en els cicles formatius de Formació Professional Bàsica. 

El principi de transparència s’ha vist garantit mitjançant la participació activa de les persones destinatàries d’aquest decret en la seua elaboració, a través de la negociació en tots els àmbits de participació: Mesa Sectorial d’Educació, Mesa de Mares i Pares, Mesa d’Alumnes, amb els i les representants de l’ensenyament concertat i el Consell Escolar de la Comunitat Valenciana. 
Respecte al principi d’eficiència, la regulació que es planteja ha tingut en consideració com a principi inspirador la reducció de càrregues administratives implícites en l’aplicació d’aquesta norma i tenint en compte la racionalització dels recursos públics disponibles.
Per tot això, d’acord amb l’article 28.c de la Llei 5/1983, de 30 de desembre, de la Generalitat, del Consell, conforme amb el Consell Jurídic Consultiu de la Comunitat Valenciana, a proposta del conseller d’Educació, Cultura i Esport, prèvia deliberació del Consell, en la reunió de 13 de març de 2020, 

DECRETE

Article únic
Modificació del Decret 135/2014, de 8 d’agost, del Consell, pel qual es regulen els cicles formatius de Formació Professional Bàsica en l’àmbit de la Comunitat Valenciana
Es modifiquen els articles 3, 4, 8, 10 i 13 del Decret 135/2014, de 8 d’agost, del Consell, pel qual es regulen els cicles formatius de Formació Professional Bàsica en l’àmbit de la Comunitat Valenciana, que queden redactats en els termes que figuren en l’annex.

DISPOSICIÓ ADDICIONAL

Única. Incidència pressupostària
L’aplicació del que es disposa en aquest decret no podrà tindre cap incidència en la dotació dels capítols de despesa assignada a la conselleria competent en educació i, en tot cas, haurà de ser atesa amb els mitjans personals i materials d’aquesta.

DISPOSICIÓ FINAL

Única. Entrada en vigor
Aquest decret entrarà en vigor l’endemà de la  publicació en el Diari Oficial de la Generalitat Valenciana.

València, 13 de març de 2020

El president de la Generalitat, 
XIMO PUIG I FERRER

El conseller d’Educació, Cultura i Esport,
VICENT MARZÀ IBÁÑEZ

ANNEX
Modificació del Decret 135/2014, de 8 d’agost, del Consell, 
pel qual es regulen els cicles formatius de Formació Professional Bàsica en l’àmbit de la Comunitat Valenciana

U
Es modifica l’apartat 4 de l’article 3, que queda redactat de la manera següent:
«4. En el primer trimestre de l’any natural, la persona titular de la secretaria autonòmica competent en matèria d’educació dictarà una resolució en què es determine el calendari de les successives fases del procediment d’admissió i matrícula de l’alumnat per als cicles de Formació Professional Bàsica en els centres públics i privats amb ensenyaments concertats.»

Dos
Se suprimeix l’apartat 3 i es modifiquen el segon paràgraf de l’apartat 6 i l’apartat 11 de l’article 4, que queden redactats en els termes següents:
«6..../...
Una vegada entregada la documentació en el termini determinat en el calendari d’admissió, el centre publicarà la llista de l’alumnat que no ha presentat el requisit d’accés corresponent. La publicació de la dita llista tindrà efectes de requeriment a la persona interessada perquè, en el termini establit en el calendari d’admissió, esmene les faltes o acompanye els documents preceptius.
.../...
11. El tractament de les dades personals obtingudes en el procediment d’admissió s’ajustarà al que estableix la normativa en vigor que regula aquesta matèria.»

Tres
Se suprimeixen els apartats 2 i 3 de l’article 7.

Quatre
Es modifiquen els apartats 2, 5 i 11, i se suprimeix l’apartat 16 de l’article 8, que queden redactats en els termes següents:
«2. En cada centre educatiu sostingut amb fons públics es publicaran les vacants pròpies dels cicles de Formació Professional Bàsica.

.../...
5. En les dates establides en el calendari d’admissió, l’alumnat podrà desistir de la seua sol·licitud.
.../...
11. Les persones interessades podran presentar reclamació a les llistes provisionals, en el cas de centres públics, davant la direcció del centre, i en el cas de centres privats que impartisquen cicles de Formació Professional Bàsica sostinguts amb fons públics, davant la persona titular d’aquest, d’acord amb allò que s’ha assenyalat en l’article 12 d’aquest decret, i en aquest cas emetran informe els esmentats òrgans.»

Cinc
Es modifica l’apartat 1, de l’article 10, que queda redactat de la manera següent:
«1. Finalitzat el procés d’admissió es publicarà en el respectiu centre educatiu una llista amb les vacants existents després de l’esmentat procés.»

Sis
Es modifiquen els apartats 5 i 7 i se suprimeix l’apartat 6 de l’article 13, que queden redactats com segueix:
«5. Respecte a les places vacants per renúncia podrà formalitzar la matrícula l’alumnat que no haja obtingut plaça en el procediment d’admissió.
.../...
7. L’alumnat de la llista de no admesos que no haja obtingut plaça escolar en cap de les opcions sol·licitades després de finalitzar el procediment d’admissió, o els seus pares, mares o tutors en cas de menors d’edat, podran sol·licitar informació a la Comissió Sectorial d’Escolarització de les places escolars vacants en altres centres per a formalitzar matrícula en alguna d’aquestes si reuneix els requisits necessaris per a això, amb independència de la via d’accés per la qual haja concorregut.»